Stackelberg

Stackelberg on Rootsi, Liivimaa, Eestimaa, Saaremaa ja Kuramaa aadlisuguvõsa.
Stackelberge on esimest korda märgitud Riia võlaraamatus 1306. aastal Henrikus de Stakilbergi isikus. 1341 on mainitud rüütel Arnold Stakelbergi, kes elas Tartus. 1389 läänistas Tartu piiskop Dietrich III Damerow Arnold Stakelbergi pojale Johannile Zelgeli mõisa. Stackelbergide vapi kohta pärineb esmane info aastast 1394 kui Peter Stackelberchi pitser leidub ühel Lübeckis allkirjastatud dokumendil. 15. sajandil elas Arnt Stackelberg, kelle poeg Peter pani aluse Stackelbergide kõrgele positsioonile kohalikus aadlihierarhias.
Peter Stackelberg osales noore mehena Wolter von Plettenbergi sõjakäikudes venelaste vastu.
Hiljem sai ta Tartu piiskopkonna stiftifoogtiks. Peter Stackelberg suri 1545. aasta sügisel ja tema poegadest põlvnesid suguvõsa peamised liinid: Vanimast pojast Reinholdist põlvnes Kaagvere liin, Johannist põlvnes Kambja liin, Peterist Pidula liin ja Johann nooremast Haljava liin.
Tartu piiskopkonna toohärra Stakelberch valdas Liivi sõja algul Tartu piiskopkonnas Vana-Kastre vasallilinnust.
Stackelbergide suguvõsa liikmed said 1714. (nr. 127) ja 1727. aastal (nr. 192) Rootsi rüütelkonna vabahärra- ja 1763. aastal Rootsi krahvitiitli (nr. 100) ning kanti ka tituleerimata aadlisuguvõsadena 1625. aastal nr. 113 ja 1664. aastal nr. 686 all Rootsi rüütelkonna aadlisuguvõsade loendisse. 
1741. aastal immatrikuleeriti suguvõsa liikmed Saaremaa rüütelkonna aadlimatriklisse, 1746. aastal Eestimaa rüütelkonna aadlimatriklisse, 1747. aastal Liivimaa rüütelkonna aadlimatriklisse, 1840. ja 1870. aastal Kuramaa rüütelkonna aadlimatriklisse.
Kaagvere liin.
Peter Stackelbergi vanimast pojast, Reinholdist põlvnes Liivimaa Kaagvere (saksa k. "Haus Kagrimois") suguvõsaliin. Selle liini esindajatele kuulusid erinevatel aegadel Võrumaa Kaagri, Virumaa Mõdriku, Rägavere ja Harjumaa Sutlema mõis.
Stackelbergide sugupuuliinid, mille esitamiseks on kasutatud de Villiers/Pama süsteemi ()
Kambja liin.
Stackelbergide suguvõsa Liivimaa Kambja suguvõsaliin (saksa k. "Haus Kamby") pärineb Peter Stackelbergi teisest pojast Johannist.
Liin jagunes veel omakorda väiksemateks harudeks. Kambja liinist pärit Stackelbergidele kuulusid muuhulgas Virumaa Püssi, Purtse, Hirmuse, Voorepere, Kohtla, Ereda, Atsalama, Väike-Pungerja, Väike-Soldina, Pagari, Puhatu; Liivimaa Taagepera, Stakenbergu (Lätis) mõis.
Johann vanemast (1510–1583), Peter Stackelbergi pojast, põlvnes Kambja suguvõsaliin
Pidula liin.
Peter Stackelbergi kolmas poeg, kelle nimi oli samuti Peter (u 1515– u 1589), ja tema poeg Caspar (surnud 1616) kellele kuulus Saaremaa Pidula mõis, pani aluse kolmandale suurele Pidula (saksa k. "Haus Piddul" perekonnaharule, kelle järglastest Karja kihelkonna Triigi mõisnikust Casparist (surnud 1661) ja Kihelkonna kihelkonna Pidula ja Rootsiküla mõisnikust Matthiasest (surnud pärast 1657. aastat/1592–1662) hiljem jagunesid väiksemateks suguvõsaliinideks. Peteri (u 1515 – u 1589) pojale ratsaväekapten Christoffer Stackelbergile, kuulus Kuluse, Peri, Kaagvere, Metsküla mõis ja ka 1603. aastast Pühalepa mõis.
Pidula liini Stackelbergidele kuulusid Triigi, Kassari, Väike-Rõude, Saastna, Rootsiküla, Imavere, Adavere, Hermani, Elistvere, Piibe, Abja, Vääna, Vormsi, Riisipere, Pajaka, Putkaste, Mäo, Seli, Roobaka, Tumala, Vana-Võidu ja Loodi mõis.
Haljava liin.
Stackelbergide Virumaa Haljava haru põlvnes stiftifoogt Peteri noorimast pojast, kelle nimi oli nagu ka teisel pojal Johann, Johann "noorem". Suguvõsa Haljava (saksa k. "Haus Hallinap") suguvõsaliin.
Tema järeltulijatele kuulusid Moora, Kuksema, Öötla, Kiviloo, Eivere ja Roosna-Alliku mõis. Haljava liinist põlvneb ka Stackelbergide Rootsi-Soome haru.
Kuksema perekonnaharu.
Krahv (1762) Jürgen (Georg) Johann von Stackelberg (1697–1766), Eestimaa maanõunik, Eestimaa Evangeeliumi Luteriusu Konsistooriumi president, Haljava, Aaspere ja Roosna-Alliku mõisa omanik. Berndt Otto von Stackelbergi (1662–1734) poeg. Suguvõsa Kuksema (saksa k. "Haus Jürgensberg") suguvõsaliin
Georg Woldemar Alexander von Stackelberg (04.07.1835 Tallinn – 14.02.1917 Küti)
Heinrich (Henry) Alexander von Stackelberg (24.07.1869 Lasinurme – 26.04.1933 Jena), kreisisaadik, Lõusa ja Laekvere mõisa omanik.
Otto Bruno Peter von Stackelberg (11.06.1867 Kiviloo – ?), Vedu mõisa omanik
Wolter Woin Woldemar von Stackelberg (07.03.1849 Kiviloo – 17.02.1901 Belaja Zerkow), Venemaa keisririigi sõjaväelane